bluuebunny/crossref_metadata_2025 huggingface dataset:
Ολοκληρωμένη μεθοδολογία υποστήριξης αποφάσεων για τη διαμόρφωση αναπτυξιακών στρατηγικών βασισμένων στην γνώση, σε επίπεδο πόλεων
Authors: Εργαζάκης Κωνσταντίνος
Published: August 2021

Αντικείμενο της διατριβής αποτελεί η ανάπτυξη μιας ολοκληρωμένης μεθοδολογίας η οποία συνεισφέρει στην επίλυση του προβλήματος της ουσιαστικής και αποτελεσματικής ανάπτυξης Πόλεων της Γνώσης, σύμφωνα με τις αναγκαιότητες που εντοπίζονται από την επισκόπηση της σχετικής βιβλιογραφίας και επισημαίνονται από τους μεγαλύτερους διεθνείς οργανισμούς όπως η Ευρωπαϊκή Ένωση, η Διεθνής Τράπεζα, ο Οργανισμός Ηνωμένων Εθνών κλπ., σχετικά με την λεγόμενη βασισμένη στην γνώση ανάπτυξη. Οι σχετικές προσεγγίσεις καλούνται να ανταποκριθούν όσο το δυνατό με μεγαλύτερη επιτυχία στις ανωτέρω αναγκαιότητες και να λάβουν υπόψη το γεγονός ότι η λήψη αποφάσεων για τον σκοπό αυτό είναι πολύπλοκη και πολυσύνθετη διαδικασία που καθοδηγείται από μια πληθώρα στοιχείων, δεδομένων, αλλά και αντικρουόμενων απόψεων και συμφερόντων. Από την ανασκόπηση της βιβλιογραφίας και των σχετικών πρακτικών προσεγγίσεων προκύπτει το συμπέρασμα ότι δεν έχουν καλυφθεί επαρκώς οι ανωτέρω αναγκαιότητες. Συνεπώς, με δεδομένη την αυξανόμενη σημασία της αποτελεσματικής διάχυσης και διάδοσης της γνώσης, η δημιουργία μεθοδολογιών και στρατηγικών που θα καλύπτουν αποτελεσματικά αυτές τις αδυναμίες είναι απαραίτητη. Η συμβολή της διδακτορικής διατριβής στην επιστήμη εντοπίζεται σε τρία επίπεδα: 1. Ολοκληρωμένη Μεθοδολογία για την Ανάπτυξη Πόλεων της Γνώσης. 2. Ολοκληρωμένο Μεθοδολογικό Πλαίσιο Υποστήριξης Αποφάσεων για την Διαμόρφωση Στρατηγικών Βασισμένων στην Γνώση σε Επίπεδο Πόλεων. 3. Πληροφοριακό Σύστημα Υποστήριξης Αποφάσεων με συνδυασμένη χρήση της τεχνολογίας των έμπειρων συστημάτων (Expert Systems) αλλά και άλλων εργαλείων ανάπτυξης πληροφοριακών συστημάτων (Microsoft Visual Studio). Τα κυριότερα πλεονεκτήματα της προτεινόμενης μεθοδολογίας και του πληροφοριακού συστήματος περιλαμβάνουν: • Μοντελοποίηση πιθανών παρεμβάσεων μέσω δεικτών. • Εκτίμηση αναγκαιότητας παρέμβασης και τρόπου παρέμβασης μέσω εμπειρίας. • Κατάταξη παρεμβάσεων μέσω πολυκριτηριακής υποστήριξης αποφάσεων. • Δυνατότητα διεξαγωγής των ανωτέρω δραστηριοτήτων σε πολύ μικρό χρονικό διάστημα μέσω της χρήσης του αναπτυχθέντος πληροφοριακού συστήματος που ενσωματώνει την προτεινόμενη μεθοδολογία. • Εύκολα προσαρμόσιμη και βιώσιμη: έχει τον απαιτούμενο βαθμό γενίκευσης ώστε σε κάθε περίπτωση να είναι εφικτή η εύκολη προσαρμογή της, ανάλογα με τα ιδιαίτερα χαρακτηριστικά και τις ανάγκες της πόλης. Η μεθοδολογία εφαρμόστηκε επιτυχώς σε Ελληνικό Δήμο. Η άντληση των απαραίτητων δεδομένων έγινε με βάσει υπάρχοντα στοιχεία από μελέτες και δημοσκοπήσεις αλλά και με την διεξαγωγή ποιοτικών αξιολογήσεων σε πλήρη συνεργασία με στελέχη του Δήμου.
Υποστήριξη αποφάσεων βάσει κινδύνων σε εργοκεντρικές προμήθειες συμπλεγμάτων επιχειρήσεων
Authors: Βουλγαρίδου Δήμητρα
Published: August 2021

Αντικείμενο της Έρευνας: Η έρευνα που πραγματοποιήθηκε στα πλαίσια της παρούσας Διατριβής αφορά το πεδίο των συμπλεγμάτων επιχειρήσεων και την υποστήριξη των αποφάσεων τους, βάσει κινδύνων κατά τη διαδικασία διαχείρισης των εργοκεντρικών προμηθειών. Συγκεκριμένα, ο στόχος της Διατριβής είναι ο εξής: Η ανάπτυξη μίας ολοκληρωμένης διεργασίας, που θα υποστηρίζεται από εργαλεία και μεθόδους, για την υποστήριξη των αποφάσεων βάσει κινδύνων των εργοκεντρικών προμηθειών των συμπλεγμάτων επιχειρήσεων. Η έρευνα εμπλέκει πολλές επιστημονικές περιοχές, οι οποίες αλληλεπιδρούν με στόχο την παραγωγή ενός έγκυρου αποτελέσματος -στη συγκριμένη περίπτωση μίας διαδικασίας- με ισχυρή θεωρητική βάση. Έτσι, αρχικά μελετάται το πεδίο των συμπλεγμάτων επιχειρήσεων, προκειμένου να συγκεντρωθεί και να συστηματοποιηθεί η διεθνής βιβλιογραφία, αλλά και η επιχειρηματική πρακτική των σχηματισμών αυτών. Το εγχείρημα αυτό αποδείχθηκε ιδιαίτερα δύσκολο καθώς υπάρχουν πολλές προσεγγίσεις στο θέμα και επικρατεί μία κοινά αποδεκτή σύγχυση στην ακαδημαϊκή κοινότητα σχετικά με το θεωρητικό του υπόβαθρο. Στη συνέχεια, εξετάζεται το πεδίο των εργοκεντρικών προμηθειών και δίνεται ιδιαίτερη έμφαση στα κριτήρια και τις μεθόδους που έχουν χρησιμοποιηθεί για την αξιολόγηση των προμηθευτών και των προσφορών τους. Η εργοκεντρική αυτή αντιμετώπιση των προμηθειών καθιστά αναγκαία τη διαχείριση των κινδύνων στα πλαίσιά τους, καθώς οι κίνδυνοι αποτελούν αναπόσπαστο κομμάτι οποιουδήποτε έργου. Η διαπίστωση αυτή οδήγησε στην έρευνα του πεδίου διαχείρισης κινδύνων, κατά την οποία αναζητήθηκε το περιεχόμενο του όρου στις διάφορες επιστημονικές περιοχές και επεκτάθηκε περισσότερο στην εφοδιαστική αλυσίδα, ως συγγενέστερη έννοια των συμπλεγμάτων επιχειρήσεων. Τέλος, μεγάλο κομμάτι της έρευνας αποτέλεσε η θεωρία της υποστήριξης αποφάσεων και συγκεκριμένα η Πολυκριτήρια Ανάλυση Αποφάσεων, προκειμένου να συγκεντρωθεί η σχετική εμπειρία και να εντοπιστούν οι βέλτιστες πρακτικές. Με βάση το πολύτιμο αυτό θεωρητικό υπόβαθρο, αλλά και τις αντίστοιχες επιχειρηματικές πρακτικές, η Διατριβή θα προτείνει μία ολοκληρωμένη διεργασία για τα συμπλέγματα επιχειρήσεων και θα υποδείξει τα βασικά εργαλεία που απαιτούνται για την υποστήριξη της διεργασίας αυτής. Προκειμένου να ελεγχθεί η αξιοπιστία της και να διερευνηθεί η πρακτική της λειτουργία, η προτεινόμενη διαδικασία θα εφαρμοστεί σε πραγματικό περιβάλλον και συγκεκριμένα στο ελληνικό παραφαρμακευτικό σύμπλεγμα επιχειρήσεων.
Ολοκληρωμένο σύστημα προεκτίμησης δαπάνης κατασκευής οδικών σηράγγων
Authors: Πετρουτσάτου Κλεοπάτρα
Published: August 2021

[…] Στόχος της υπόψη έρευνας είναι η ανάπτυξη ολοκληρωμένου συστήματος προεκτίμησης δαπάνης κατασκευής οδικών σηράγγων, το οποίο περιλαμβάνει βάση δεδομένων οδικών σηράγγων με πραγματικά στοιχεία κατασκευής και υπολογιστικά μοντέλα με τη χρήση στατιστικών μεθόδων και τεχνητών νευρωνικών δικτύων. Μέχρι σήμερα δεν έχει παρουσιαστεί αντίστοιχο σύστημα. Το γεγονός ότι η ΕΟ διασχίζει μεγάλο αριθμό γεωλογικών σχηματισμών και συνεπώς παρέχει επαρκή στοιχεία για μεγάλο εύρος περιπτώσεων επιτρέπει τη χρησιμοποίηση των προτεινόμενων μοντέλων ως εργαλείων πρόβλεψης στο αρχικό στάδιο σύλληψης κάθε μελλοντικού έργου οδικής σήραγγας που θα κατασκευαστεί με τη μέθοδο ΝΑΤΜ. […]
Ανάπτυξη και μελέτη νέων υλικών κυψελίδων καυσίμου με στόχο την απευθείας χρήση της αιθανόλης για παραγωγή ηλεκτρικής ενέργειας
Authors: Πουλιανίτης Κωνσταντίνος
Published: August 2021

Οι κυψελίδες καυσίμου στερεού οξειδίου SOFCs θεωρούνται ως η περισσότερο υποσχόμενη τεχνολογία για υψηλής απόδοσης παραγωγή ηλεκτρικής ενέργειας. Η αιθανόλη θεωρείται ένα εναλλακτικό καύσιμο για τις κυψελίδες καυσίμου, φιλικό προς το περιβάλλον, με υψηλή ενεργειακή πυκνότητα που θα μπορούσε να υπερνικήσει τα προβλήματα που εμφανίζονται από την αποθήκευση και μεταφορά του υδρογόνου. Η απευθείας χρήση της αιθανόλης στο ηλεκτρόδιο της ανόδου αποτελεί σημαντικό πλεονέκτημα, όπως είναι η υψηλότερη απόδοση μέσω ανάκτησης της θερμότητας από τις χημικές αντιδράσεις, η απλοποίηση του συστήματος χωρίς τη χρήση του αναμορφωτή και η μείωση του συνολικού κόστους του συστήματος. Η πλήρης ηλεκτρο-οξείδωση της αιθανόλης αποτελεί σε διοξείδιο του άνθρακα και υδρογόνο, αποτελεί κρίσιμο ζήτημα και πραγματική πρόκληση. Στην παρούσα διατριβή, μελετήθηκε αρχικά η αναμόρφωση της αιθανόλης με υδρατμό τόσο σε καταλύτη αργύρου (Ag) όσο και λευκόχρυσου (Pt). Τα πειραματικά αποτελέσματα κατέδειξαν τη δυσκολία διάσπασης του δεσμού άνθρακα-άνθρακα στο μόριο της αιθανόλης, γεγονός το οποίο οδηγεί στον σχηματισμό ποικίλων παραπροϊόντων, όπως είναι η ακεταλδεΰδη, το μονοξείδιο του άνθρακα, το μεθάνιο, κλπ. Επιπλέον, μελετήθηκε η λειτουργία τριών διαφορετικών διατάξεων κυψελίδων καυσίμου στερεού ηλεκτρολύτη άμεσης τροφοδοσίας αιθανόλης (DE-SOFCs). Αρχικά, πραγματοποιήθηκε μελέτη των κυψελίδων καυσίμου τύπου Ag/YSZ/Ag και Pt/YSZ/Pt, ενώ στη συνέχεια κατασκευάστηκε και μελετήθηκε κυψελίδα τύπου Ni/ScCeSZ/LSM. Τέλος, μελετήθηκε η κυψελίδα PtCe/YSZ/PtPr, στην οποία εξετάστηκε και η κατανομή των κύριων προϊόντων της αντίδρασης σε συνθήκες ανοικτού και κλειστού κυκλώματος. Βρέθηκε πως η μικροδομή και η επιλογή των υλικών παίζουν καθοριστικό ρόλο στην απόδοση της κυψελίδας. Σε όλες τις περιπτώσεις, τα πειραματικά αποτελέσματα έδειξαν πως η πυκνότητα ισχύος των κυψελίδων καυσίμου, ενισχύεται πάνω από τους 600°C, γεγονός το οποίο οφείλεται τόσο στη βελτιωμένη κινητική των αντιδράσεων όσο και στην υψηλότερη ιοντική αγωγιμότητα του ηλεκτρολύτη σε υψηλές θερμοκρασίες λειτουργίας. Η κυψελίδα Ni/ScCeSZ/LSM εμφάνισε τη καλύτερη συμπεριφορά συγκριτικά με τις υπόλοιπες που μελετήθηκαν, αποδίδοντας μέγιστη πυκνότητα ισχύος 114 mW/cm² στους 1000°C. Για τη βελτίωση της ηλεκτροχημικής απόδοσης απαιτείται, η ανάπτυξη και μελέτη νέων δραστικότερων καταλυτών και ηλεκτρολυτών με υψηλότερη ιοντική αγωγιμότητα, καθώς και γνώση του μηχανισμού της αντίδρασης και των σχετικών κινητικών της σταθερών.
Ακριβείς και προσεγγιστικές μέθοδοι για τη μελέτη συστημάτων αξιοπιστίας και προβλημάτων ελέγχου ποιότητας
Authors: Μηλιένος Φώτιος
Published: August 2021

Στη διατριβή αυτή μελετώνται προβλήματα που σχετίζονται με τη θεωρία αξιοπιστίας και το στατιστικό έλεγχο ποιότητας. Συγκεκριμένα, εξετάζονται οι ιδιότητες τυχαίων μεταβλητών που σχετίζονται με συστήματα αξιοπιστίας μονάδων με πολλαπλά επίπεδα αποτυχίας, με στατιστικές συναρτήσεις σάρωσης και με πίνακες πλήρους κάλυψης. Τα αποτελέσματα που εξάγονται, αφορούν την προσέγγιση ή την εύρεση της ακριβούς κατανομής, των υπό μελέτη τυχαίων μεταβλητών, και παράλληλα, παρουσιάζονται εφαρμογές σε διάφορα επιστημονικά πεδία. Βασικά εργαλεία στη μελέτη μας, είναι η θεωρία των στοχαστικών διατάξεων, η προσέγγιση κατανομών από μια σύνθετη ή απλή κατανομή Poisson και οι τεχνικές της εμφύτευσης τυχαίων μεταβλητών, σε Μαρκοβιανή αλυσίδα.
Εναπόθεση με MBE και ηλεκτρικός χαρακτηρισμός λεπτών υμενίων διηλεκτρικών CeΟ₂ και HfΟ₂
Authors: Σωτηρόπουλος Ανδρέας
Published: August 2021

Στην παρούσα διατριβή μελετάται η ανάπτυξη και οι ιδιότητες λεπτών υμενίων HfΟ₂ και CeΟ₂, ανεπτυγμένων σε υπόστρωμα Ge, με στόχο τον συνδυασμό διηλεκτρικών πύλης υψηλής διηλεκτρικής σταθερός με ημιαγώγιμα υλικά μεγάλης ευκινησίας φορέων. Τα οξείδια αναπτύσσονται με την τεχνική της μοριακής επιταξίας και οι μηχανισμοί ανάπτυξης μελετώνται με διάφορες τεχνικές χαρακτηρισμού (ηλεκτρικές μετρήσεις, XRR, XPS, ToF-SIMS, ΤΕΜ). Η κατανόηση των μηχανισμών ανάπτυξης επιτρέπει την βελτιστοποίηση των ιδιοτήτων τους και, τελικά, τη χρήση τους σε λειτουργικά MOSFET, με πολύ καλά χαρακτηριστικά. Είναι γνωστό από τη βιβλιογραφία ότι η απευθείας ανάπτυξη του HfΟ₂ σε υπόστρωμα Ge δίνει διατάξεις με φτωχά ηλεκτρικά χαρακτηριστικά. Με την παρεμβολή, μεταξύ HfΟ₂ και Ge, ενός στρώματος GeON, επετεύχθη μεν βελτίωση των ηλεκτρικών χαρακτηριστικών (lg~1x10-8 Α/cm², Dìt~5x 10¹²-10¹³eV⁻¹cm⁻², χαμηλές τιμές EOT), διαπιστώθηκε όμως (με τεχνική ToF-SIMS) εισχώρηση ατόμων Ge στο υμένιο του οξειδίου, με αποτέλεσμα δομική αστάθεια. Η αστάθεια αυτή αντιμετωπίστηκε με την ανάπτυξη, επί του Ge, μιας επίστρωσης οξειδίου του Δημητρίου (CeΟ₂, η παρεμβολή της οποίας έχει ως αποτέλεσμα την δημιουργία ενός ενδιάμεσου μικτού οξειδίου (Ge-O-Ce), το οποίο είναι “φιλικό” με το Ge, και λειτουργεί ως σταθερό στρώμα θωράκισης, προσδίδοντας στο MOS καλά ηλεκτρικά χαρακτηριστικά. Διαπιστώθηκε, με τεχνική XPS, ότι αυτό το στρώμα, παρουσιάζει διαφορετικές καταστάσεις οξείδωσης Ge (Ge²⁺, Ge³⁺), από αυτές, που δημιουργούνται κατά την απευθείας εναπόθεση οξειδίου πάνω στο Ge (Ge⁴⁺), και στο γεγονός αυτό αποδίδεται, σε πρώτη προσέγγιση, η βελτίωση των χαρακτηριστικών. Παρ’ ότι το στρώμα αυτό δεν μπορεί να χρησιμοποιηθεί, ταυτόχρονα, ως διηλεκτρικό πύλης, (ρεύμα διαρροής lg~0.1 A/cm², και αδυναμία σμίκρυνσης των διαστάσεών του), εντούτοις, αποτελεί ένα άριστο στρώμα θωράκισης. Τα προηγούμενα αποτελέσματα οδηγούν στο συνδυασμό HfΟ₂/CeΟ₂/Ge, ο οποίος εξασφαλίζει κατάλληλο διηλεκτρικό πύλης με ελαττωμένο ρεύμα διαρροής (HfΟ₂), και χαμηλή πυκνότητα διεπιφανειακών καταστάσεων (Dit~10¹¹eV⁻¹cm⁻², λόγω του CeO₂), χαρακτηριστικά που αξιοποιήθηκαν με την κατασκευή λειτουργικών transistors, σε συνεργασία με τα εργαστήρια της IMEC. Συγκεκριμένα κατασκευάστηκε, μια σειρά transistors TiN/HfΟ₂/CeO₂/Ge και ακολουθήθηκαν τρεις διαφορετικές μέθοδοι επεξεργασίας. Το αποτέλεσμα οδήγησαν σε λειτουργικά transistors, με ιδιότητες (EOT~21.9Å, lg~10⁻⁶-10⁻⁵ A/cm, Dit<1x10¹²eV⁻¹cm⁻²), που ήταν οι καλύτερες στη διεθνή βιβλιογραφία, με ιδιαίτερη αναφορά στον πολύ υψηλό λόγο Ion/Ioff (~10⁶), λόγω του ιδιαίτερα μικρού ρεύματος Ioff που παρουσιάζουν. Σημειώνεται ότι ακόμα και τα n-FET των παραπάνω συνδυασμών, ήταν λειτουργικά (αν και με χειρότερες επιδόσεις από τα αντίστοιχα p-FET) γεγονός, που έως τώρα δεν έχει παρατηρηθεί σε άλλους συνδυασμούς υλικών για transistors.
Διερεύνηση των σχέσεων μεταξύ της ιστογενετικής προέλευσης των διάχυτων β - λεμφωμάτων από μεγάλα κύτταρα με το πρότυπο έκφρασης διαταραχών του κυτταρικού κύκλου και της απόπτωης, το πρότυπο της αγγειογένεσης και της παρουσία δομικών και αριθμητικών χρωμοσωμικών ανωμαλιών
Authors: Σκύρλας Άγγελος
Published: August 2021

Σκοπός αυτής της μελέτης ήταν η περαιτέρω διερεύνηση των μηχανισμών παθογένεσης των DLBCL μέσω συνδυασμένης ανάλυσης του ιστογενετικού φαινότυπου, του κυτταρικού κύκλου, της απόπτωσης, της αγγειογένεσης, και των κυτταρογενετικών ανωμαλιών σε σχέση με την ιστογενετική προέλευση των DLBCL. ΜΕΘΟΔΟΛΟΓΊΑ Στην παρούσα εργασία μελετήθηκαν 79 περιπτώσεις πρωτοπαθών DLBCL για την ανοσοιστοχημική έκφραση των πρωτεϊνών CD10, Bcl-6, MUM1, CD138, Bcl-2, Bcl-XL, Bax, Bak, Bad, Bid και VEGF. Επιπλέον μελετήθηκε ο αποπτωτικός δείκτης με τη μέθοδο TUNEL και οι πιθανές αριθμητικές ανωμαλίες και η διαμετάθεση του γονιδίου Bcl-2 (t(14;18)) με τη μέθοδο FISH. Οι πρωτεΐνες Β-κυτταρικής διαφοροποίησης καθώς και οι αποπτωτικές πρωτεΐνες μελετήθηκαν και με την μέθοδο της ανοσοαποτύπωσης κατά Western. Τα αποτελέσματα των παραπάνω αναλύσεων συσχετίστηκαν με τον δείκτη πολλαπλασιασμού (Ki67/MIB1) και πρωτεΐνες που ρυθμίζουν τον κυτταρικό κύκλο. ΑΠΟΤΕΛΈΣΜΑΤΑ - ΣΥΜΠΕΡΆΣΜΑΤΑ Τα ευρήματα της παρούσας μελέτης ενισχύουν την άποψη ότι η έκφραση των πρωτεϊνών Bcl-6 και CD10 συσχετίζεται με ευνοϊκή κλινική πορεία των ασθενών με DLBCL και θα μπορούσε κανείς να υποθέσει ότι οι Bcl-6 και οι CD10-θετικές περιπτώσεις είναι περισσότερο ευαίσθητες στην απόπτωση και επομένως ανταποκρίνονται καλύτερα στην χημειοθεραπεία. Επίσης, η παρούσα μελέτη έδειξε ότι τα GCΒ-DLBCL σχετίζονται με αυξημένη απόπτωση, υψηλή έκφραση προ-αποπτωτικών πρωτεϊνών και χαμηλή έκφραση της αντί-αποπτωτικής πρωτεΐνης Bcl-XL. Αντίθετα τα nonGC-DLBCL συσχετίζονται με ελαττωμένη απόπτωση, χαμηλή έκφραση των προ-αποπτωτικών πρωτεϊνών Bax, Bak, και Bid και υψηλή έκφραση της αντί-αποπτωτικής πρωτεΐνης Bcl-XL. Δεδομένου ότι προηγούμενες κλινικές μελέτες έδειξαν ότι τα GCB-DLBCL εμφανίζουν ευνοϊκή κλινική πορεία θα μπορούσε κανείς να υποθέσει ότι τα GCB-DLBCL είναι περισσότερο ευαίσθητα στην απόπτωση και επομένως περισσότερο ευαίσθητα στη θεραπεία. Επίσης, στην παρούσα μελέτη επιβεβαιώθηκε η δυνατότητα χρήσης αρχειακού παθολογικοανατομικού υλικού και ανάκτησης ακέραιων πρωτεϊνικών μορίων με σκοπό την άμεση ποσοτικοποίηση τους μέσω ανοσοαποτύπωση κατά Western . Επιπλέον, στην παρούσα μελέτη βρέθηκε ότι όλες οι περιπτώσεις με διαμετάθεση του γονιδίου Bcl-2 ανήκαν στον ιστογενετικό υπότυπο του GCB-DLBC γεγονός το οποίο δείχνει ότι η διαμετάθεση t(14;18) παίζει σημαντικό ρόλο στην παθογένεση του GCB-DLBC. Στην παρούσα μελέτη δεν ανευρέθηκαν στατιστικώς σημαντικές διαφορές στην έκφραση της πρωτεΐνης VEGF.
Αξιοποίηση της γονιδιακής μεταγραφής και μετάφρασης σε προσδιορισμούς νουκλεϊκών οξέων και πρωτεϊνών
Authors: Δημοπούλου Χαραλαμπία
Published: August 2021

Στους στόχους της διδακτορικής διατριβής συγκαταλέγονται: α) η αξιοποίηση της γονιδιακής μεταγραφής και μετάφρασης για τη μοριακή ενίσχυση του σήματος σε ετερογενείς μεθόδους προσδιορισμού βιομορίων, β) η ανάπτυξη γενικής μεθόδου ταχείας παραγωγής ανασυνδυασμένων φωτοπρωτεϊνών και η εφαρμογή τους ως ιχνηθετών σε αναλύσεις υβριδοποίησης DNA και γ) η μελέτη της βιοφωταυγάζουσας αντίδρασης της ακουορίνης και της οβελίνης παρουσία ιόντων Ca2+ και Tb3+. Ως βασικά εργαλεία έχουν χρησιμοποιηθεί i) τεχνικές ανασυνδυασμού του DNA και ii) έκφραση του DNA σε πρωτεΐνη μέσω συζευγμένης μεταγραφής και μετάφρασης in vitro. Στη διατριβή αυτή επετεύχθη η μοριακή ενίσχυση του σήματος καθώς το ληφθέν σήμα αντιστοιχεί σε περισσότερα του ενός μόρια ιχνηθέτη ανά υβρίδιο προσδιοριζόμενου DNA-στόχου. Παρασκευάσθηκαν βιοφωταυγάζοντες ιχνηθέτες σε λιγότερο από 3 ώρες ενώ η κλασική μέθοδος απαιτεί πολλές ημέρες. Τα ιόντα Tb3+ πυροδοτούν την αντίδραση της ακουορίνης αλλά όχι της οβελίνης, οπότε μπορεί να γίνει διαφορικός προσδιορισμός των δύο φωτοπρωτεϊνών.
Νέες τεχνικές πρωτεϊνικής ανάλυσης
Authors: Πετράκης Ευάγγελος
Published: August 2021

Στο πρώτο μέρος της διδακτορικής διατριβής, αναπτύχθηκε μέθοδος παρασκευής συστοιχιών πρωτεϊνών, η οποία βασίζεται στην in vitro έκφραση μορίων DNA, που παράγονται με την αλυσιδωτή αντίδραση πολυμεράσης (PCR). Με τον τρόπο αυτό, μια συστοιχία DNA μετατρέπεται σε συστοιχία πρωτεϊνών, παρακάμπτοντας τα χρονοβόρα στάδια της κλωνοποίησης των επιθυμητών αλληλουχιών cDNA, της in vivo έκφρασής τους και της απομόνωσης των πρωτεϊνών. Στη δεύτερη ενότητα περιγράφεται μια νέα, μη ραδιοϊσοτοπική μέθοδος για τη δοκιμασία πρόωρου τερματισμού της πρωτεϊνοσύνθεσης. Στην προτεινόμενη μέθοδο, με τη χρήση της PCR ως συνθετικό εργαλείο, ενσωματώθηκε καθοδικά της εξεταζόμενης αλληλουχίας DNA η κωδικοποιούσα αλληλουχία της φωτοπρωτεΐνης ακουορίνης, διατηρώντας το ίδιο πλαίσιο ανάγνωσης. Μετά από έκφραση in vitro του ανασυνδυασμένου μορίου DNA, πραγματοποιείται άμεσος έλεγχος της ολοκλήρωσης ή μη της πρωτεϊνοσύνθεσης, μέσω της αντίδρασης της ακουορίνης, αποφεύγοντας τα πολύωρα στάδια της ηλεκτροφόρησης και της αυτοραδιογραφίας. Τέλος αναπτύχθηκε μέθοδος παρασκευής βιοτινυλιωμένων βιοφωταυγών ιχνηθετών, η οποία βασίζεται στην in vitro συζευγμένη μεταγραφή, μετάφραση και βιοτινυλίωση των παραγόμενων πρωτεϊνών. Έγινε σύνθεση των φωτοφερασών της πυγολαμπίδας και της Renilla, αποφεύγοντας τα στάδια κλωνοποίησης και έκφρασης των γονιδίων σε βακτήρια, της απομόνωσης των ανασυνδυασμένων πρωτεϊνών και της σύζευξής τους με μόρια αναγνώρισης του αναλύτη.
Η λειτουργία του ανοσοποιητικού συστήματος πρόωρων και τελειόμηνων νεογνών κατά τον πρώτο μήνα της ζωής
Authors: Χοτούρα Ευθαλία
Published: August 2021

Υλικό-Μέθοδοι: Μελετήθηκαν συνολικά 200 νεογνά (πρόωρα και ΤΜ). Πενήντα τελειόμηνα και πενήντα πρόωρα δεν είχαν ούτε κλινικά ούτε εργαστηριακά στοιχεία λοίμωξης και αποτέλεσαν την ομάδα ελέγχου ή τα «φυσιολογικά νεογνά». Τα υπόλοιπα 100 (v=50 τελειόμηνα και 50 πρόωρα) είχαν εργαστηριακά ευρήματα συνηγορούντα για λοίμωξη (πιθανή ή επιβεβαιωμένη). Αποτελέσματα: Ο ολικός αριθμός λευκοκυττάρων και ουδετερόφιλων βρέθηκε σημαντικά χαμηλότερος (p<0.01) στα φυσιολογικά πρόωρα την 1η ημέρα ζωής σε σύγκριση με τα φυσιολογικά ΤΜ. Στην περίπτωση λοιμώξεων επιπλέον των σημαντικά χαμηλότερων λευκών (p<0.001) προ της έναρξης αγωγής για λοίμωξη στα πρόωρα ήταν σημαντικά χαμηλότερος σε σύγκριση με τα τελειόμηνα ο απόλυτος αριθμός λεμφοκυττάρων (p<0.0001) και ο αριθμός των αιμοπεταλίων (p<0.001). Το συμπλήρωμα C3, C4 βρέθηκα ψηλότερο στη διάρκεια του 1ου μήνα ζωής στα φυσιολογικά ΤΜ σε σύγκριση με τα πρόωρα ενώ στην περίπτωση λοίμωξης δεν υπήρχε σημαντική διαφορά. Τα CD3+, CD4+, και CD8+, ΝΚ και Β cells δεν διαφέρουν σημαντικά στα φυσιολογικά νεογνά πρόωρα και ΤΜ. Οι ίδιοι υποπληθυσμοί λεμφοκυττάρων ήταν χαμηλότεροι στα πρόωρα νεογνά με ΠΛ (p<0.05) και στα νεογνά με σήψη (p<0.001) σε σύγκριση με τα αντίστοιχα ΤΜ. Η αύξηση έως και 5 φορές της IL-6 και του TNF παρατηρήθηκε σε ΤΜ και πρόωρα νεογνά με σήψη. Συμπεράσματα: Στην παρούσα μελέτη φαίνεται ότι τα λευκά δεν βοηθούν στην πρώιμη διάγνωση της σήψης, ενώ η IL-6, TNF και C-αντιδρώσα πρωτεΐνη βοηθούν στη διάγνωση. Η δε παραμονή αυξημένης IL-6 72 ώρες μετά την έναρξη της αγωγής φαίνεται να είναι κακό προγνωστικό σημείο.
Ιστορική και εννοιολογική μελέτη της ανάπτυξης της ηλεκτρομαγνητικής θεωρίας και εφαρμογές στη διδασκαλία του ηλεκτρομαγνητισμού
Authors: Πιπιλιαγκοπούλου-Βατάκα Ανδριάνα
Published: August 2021

[…] Πυρήνας της παρούσας μελέτης θα είναι η εξέταση των εξελίξεων που έλαβαν χώρα, σχεδόν παράλληλα, τόσο στην ηπειρωτική Ευρώπη όσο και στη Μεγάλη Βρετανία, στον τομέα του ηλεκτρισμού και του μαγνητισμού. Ειδικότερα, το ενδιαφέρον θα εστιαστεί στην ανάλυση της συνεισφοράς των Faraday και Maxwell, οι οποίοι με το ερευνητικό τους έργο οδήγησαν τη Φυσική του 19ου αιώνα σε κατακτήσεις που σημάδεψαν την περαιτέρω πορεία εξέλιξής της. Πράγματι, ο ηλεκτρομαγνητισμός, κατά την περίοδο αυτή, εξελίχθηκε σε μια ολοκληρωμένη θεωρία, κυρίως χάρη στη συνδρομή των δύο αυτών επιστημόνων. Με την αρχή διατήρησης της ενέργειας και τη δημιουργία και καθιέρωση της θεωρίας του πεδίου, επαναπροσδιορίστηκε η Φυσική στο νέο της εννοιολογικό πλαίσιο, το οποίο αποτέλεσε και το τελευταίο στάδιο της κλασικής περιόδου, προετοιμάζοντας και τις εξελίξεις που συντελέστηκαν κατά τον 20ο αιώνα.
Σύνθεση, χαρακτηρισμός και φωτοφυσική μελέτη συμπλόκων ενώσεων των Al(III) και Ga(III) με Βάσεις Schiff ως υποκαταστάτες
Authors: Καγκελάρη Αδαμαντία
Published: August 2021

Στα πλαίσια της παρούσας Διατριβής παρασκευάσθηκαν και μελετήθηκαν σύμπλοκες ενώσεις των Al(III) και Ga(III) με βάσεις Schiff ως υποκαταστάτες. Το ενδιαφέρον μας για τις ενώσεις αυτές πηγάζει από τη χρήση κυρίως συμπλόκων ενώσεων του Al(III) αλλά και του Ga(III) στην τεχνολογία, και πιο συγκεκριμένα στις διόδους εκπομπής φωτός, τα γνωστά μας LEDs. "ς πρώτο στόχο είχαμε τη σύνθεση, την απομόνωση και τον καθαρισμό νέων συμπλόκων ενώσεων των Al(III) και Ga(III) με τις βάσεις Schiff Ν-σαλικυλιδενο-ο- αμινοφαινόλη ή H2saph, 5-μεθυλο-Ν-σαλικυλιδενο-ο-αμινοφαινόλη ή H25Mesaph, 5- βρωμο-Ν-σαλικυλιδενο-ο-αμινοφαινόλη ή H25Brsaph, Ν-σαλικυλιδενο-ο-αμινοβενζοϊκό οξύ ή H2saben και Ν-σαλικυλιδενογλυκίνη ή H2sagly ως υποκαταστάτες. Δεύτερος στόχος μας ήταν ο προσδιορισμός της μοριακής και κρυσταλλικής δομής των στερεών συμπλόκων ενώσεων με κρυσταλλογραφία ακτίνων Χ, καθώς και ο χαρακτηρισμός και η μελέτη τους (τόσο σε στερεά κατάσταση όσο και σε διάλυμα) με διάφορες μεθόδους όπως IR και 1Η-NMR φασματοσκοπίες. Τρίτος και κύριος στόχος μας ήταν η φωτοφυσική μελέτη των συμπλόκων ενώσεων που παρασκευάσαμε τόσο στη στερεά κατάσταση, όσο και σε διάλυμα. Προσπαθήσαμε και καταφέραμε να παρασκευάσουμε και να μελετήσουμε δέκα πέντε νέες σύμπλοκες ενώσεις από τις οποίες οι δέκα τέσσερις χαρακτηρίστηκαν με κρυσταλλογραφία ακτίνων Χ, ενώ η μία από αυτές (3) μελετήθηκε με τη βοήθεια της IR και της NMR φασματοσκοπίας. Οι κρυσταλλογραφικοί τύποι των δέκα τεσσάρων συμπλόκων ενώσεων είναι : Al(acac)(saph)(H2O)]·Me2CO (1·Me2CO), [Al6(saph)4(OH)10(H2O)4][Al2(saph)2(OH)(NO3)(H2O)2]2·5.6EtOH (2·5.6EtOH), [Ga(acac)(saph)(EtOH)][Ga(acac)(saph)(EtOH)] (4), [Ga(saph)(Hsaph)][Ga(saph)(Hsaph)] (5), [Ga(saph)(terpy)][GaCl4]·EtOH (6·EtOH), [Ga(saph)(terpy)]NO3·EtOH (7·EtOH), [Al(acac)(5Mesaph)(H2O)]·Me2CO (8·Me2CO), [Ga(acac)(5Mesaph)(MeOH)] (9), [Al(acac)(5Brsaph)(H2O)]·Me2CO (10·Me2CO), [Ga(acac)(5Brsaph)(EtOH)] (11), (Et3NH)[Al(saben)2] (12), (Et3NH)[Ga(saben)2]·xEtOH (13·xEtOH), [Ga(Hsagly)2]OH·MeOH·H2O (14·MeOH·H2O) και [Mg(H2O)6][Ga(sagly)2]2·Η2Ο (15·Η2Ο). Για την παρασκευή των παραπάνω συμπλόκων πραγματοποιήσαμε μεγάλο αριθμό χημικών αντιδράσεων χρησιμοποιώντας ποικιλία συνθηκών, διαλυτών, γραμμομοριακών αναλογιών και πειραματικών συνθηκών κρυστάλλωσης. Όλες οι χημικές αντιδράσεις πραγματοποιήθηκαν σε συνήθεις εργαστηριακές συνθήκες. Η μελέτη των φωτοφυσικών ιδιοτήτων των συμπλόκων ενώσεων που παρασκευάσαμε αποκάλυψε εκπομπή PL στην περιοχή του πράσινου αλλά και του μπλε φωτός για τις σύμπλοκες ενώσεις 1·Me2CO, 3, 4, 8·Me2CO, 9, 10·Me2CO, 11, 12, 13·xEtOH, 14·MeOH.H2O και 15·H2O, τόσο σε διάλυμα όσο και σε στερεά κατάσταση. Επιπλέον, οι σύμπλοκες ενώσεις 4, 9 και 11 παρουσίασαν εκπομπή EL με αρκετά καλές κβαντικές αποδόσεις. Τα μήκη κύματος εκπομπής EL αυτών εντοπίστηκαν στα 540-543, 564-567 και 537 nm, αντίστοιχα.
Σύγκριση δύο συστημάτων αξιολόγησης καρδιοχειρουργικών ασθενών του euroscore και του care
Authors: Λαγός Νικόλαος
Published: August 2021

Σκοπός: Σκοπός της μελέτης ήταν η συγκριτική αξιολόγηση της προγνωστικής αξίας των συστημάτων Cardiac Anesthesia Risk Evaluation score (CARE) και του Logistic European System for Cardiac Operative Risk Evaluation (EURO SCORE) σε ασθενείς ενός Καρδιοχειρουργικού κέντρου σε ότι αφορά την πρώιμη θνητότητα και τη διάρκεια νοσηλείας τους στο νοσοκομείο μας. Υλικό και μέθοδος: Από το Μάρτιο του 2005 έως το Δεκέμβριο του 2006 μελετήθηκαν 301 ασθενείς που υποβλήθηκαν σε εκλεκτική ή επείγουσα επέμβαση στο νοσοκομείου μας. Τα δεδομένα των ασθενών συγκεντρώθηκαν από δύο αναισθησιολόγους, σύμφωνα με τα κριτήρια και τους ορισμούς που δόθηκαν από τους συγγραφείς που ανέπτυξαν τα δύο συστήματα αξιολόγησης. Κατά την άμεση προεγχειρητική περίοδο οι ασθενείς ταξινομήθηκαν σύμφωνα με το ιστορικό τους, τον κλινικό έλεγχο και τα προεγχειρητικά τους ευρήματα στα δύο συστήματα προεγχειρητικής αξιολόγησης. Συγκρίθηκε η προβλεπόμενη θνητότητα και η διάρκεια νοσηλείας. Ως διαγνωστικό κριτήριο για την καλή προσαρμογή των συστημάτων, χρησιμοποιήθηκε ο έλεγχος των Hosmer-Lemeshow, ενώ με τη βοήθεια της καμπύλης ROC έγινε η σύγκριση της διαγνωστικής τους ικανότητας. Αποτελέσματα: Η αντιστοιχία μεταξύ παρατηρούμενων και προβλεπόμενων θανάτων κατά τον έλεγχο Hosmer-Lemeshow ήταν ικανοποιητική. Για τη θνητότητα το εμβαδόν της επιφάνειας κάτω από την καμπύλη ROC ήταν 0.80 (95% C.I. 0.69-0.90) για το Euro SCORE και 0.78 (95% C.I. 0.66-0.89) για το Care, υποδηλώνοντας ικανοποιητική διαχωριστική ικανότητα για τα δύο συστήματα. Αντίθετα και τα δύο συστήματα δεν έδειξαν την ίδια διαχωριστική ικανότητα για την διάρκεια νοσηλείας (οι καμπύλες ROC ήταν 0.54 (95% C.I. 0.51-0.65) για το Euro SCORE και 0.56 (95% C.I. 0.49-0.63) για το Care. Συμπεράσματα: Τόσο Care όσο και το Logistic Euro SCORE μπορούν εξίσου να προβλέψουν τη θνητότητα στους καρδιοχειρουργικούς ασθενείς στην περιοχή μας, δεν συμβαίνει όμως το ίδιο με την προγνωστική τους αξία όσο αφορά τη διάρκεια νοσηλείας.
Συστηματικός έλεγχος των υπολειμμάτων νιτρικών ιόντων στα φυλλώδη λαχανικά και το περιβάλλον του Νομού Αιτωλοακαρνανίας
Authors: Κοσμά Χαρίκλεια
Published: August 2021

Τα νιτρικά ιόντα (ΝΟ₃⁻) ανιχνεύονται σε όλα τα περιβαλλοντικά συστήματα. Αυξημένες συγκεντρώσεις ΝΟ₃⁻ ιόντων ενδέχεται να προκαλέσουν σοβαρά προβλήματα υγείας (μέσω της παραγωγής των καρκινογενών νιτροζαμίνων), όπως μεθαιμοσφαιριναιμία (blue baby syndrome) στα βρέφη και σε ορισμένες περιπτώσεις καρκίνο του στομάχου και του εντέρου καθώς και πρόκληση υπερθυρεοειδισμού. Για το λόγο αυτό η Ευρωπαϊκή Ένωση έχει θεσπίσει ανώτατα επιτρεπτά όρια για την προστασία της ανθρώπινης υγείας. Στην παρούσα διατριβή πραγματοποιήθηκε συστηματικός έλεγχος της κατανομής των ΝΟ₃⁻ ιόντων στο περιβάλλον (νερό, φυλλώδη λαχανικά, έδαφος) του νομού Αιτωλοακαρνανίας και μελετήθηκαν οι παράγοντες που μειώνουν τη συσσώρευση ΝΟ₃⁻ ιόντων στα φυλλώδη λαχανικά. - Σε όλα τα δείγματα, οι συγκεντρώσεις ΝΟ₃⁻ ιόντων που ανιχνεύθηκαν ήταν χαμηλές και μέσα στα όρια που έχει θεσπίσει η Ε.Ε. Το γεγονός αυτό αποδίδεται κυρίως στην έντονη και μεγάλης διάρκειας ηλιοφάνεια που παρατηρείται στην περιοχή, καθώς και στο μεγάλο υδάτινο δυναμικό του νομού Αιτωλοακαρνανίας (βροχοπτώσεις, υδάτινοι ταμιευτήρες). Επιπλέον, οι παράγοντες που βρέθηκε ότι μειώνουν τη συσσώρευση στα φυλλώδη λαχανικά ήταν το είδος λιπάσματος και ο τρόπος καλλιέργειας (βιολογική καλλιέργεια) και η ένταση της ηλιακής ακτινοβολίας. - Μελετήθηκε η επίδραση των ΝΟ₃⁻ και άλλων ιόντων ηλεκτρολύτη (Mg²⁺ και SO₄²⁻), στη δέσμευση καδμίου σε συστατικά του εδάφους γ-Αl₂O₃, SiO₂. Τα αποτελέσματα έδειξαν ότι η δέσμευση του Cd²⁺ στη γ-Αl₂O₃ ρυθμίζεται από τα ιόντα ηλεκτρολύτη μέσω ενός πολύπλοκου μηχανισμού. α) Σε υψηλές συγκεντρώσεις ηλεκτρολύτη, η πρόσληψη του Cd²⁺ από τη γ-Αl₂O₃ παρεμποδίζεται. Η θεωρητική ανάλυση μέσω των Μοντέλων Επιφανειακής Δέσμευσης έδειξε ότι το φαινόμενο αυτό αποδίδεται μερικώς στα φαινόμενα υψηλής ιοντικής ισχύος, ενώ η μεγαλύτερη παρεμπόδιση οφείλεται στον άμεσο ανταγωνισμό μεταξύ των ιόντων Mg²⁺ και Cd²⁺ για τις επιφανειακές θέσεις ≡SO⁻ της γ-Αl₂O₃. β) Σε χαμηλές συγκεντρώσεις ηλεκτρολύτη, η πρόσληψη του Cd²⁺ από τη γ-Αl₂O₃ ενισχύεται εξαιτίας της συνεργιστικής συμπροσρόφησης του Cd²⁺ και των ιόντων ηλεκτρολύτη, κυρίως για τα SO₄²⁻ και σε μικρότερο βαθμό για τα ΝΟ₃⁻ ιόντα. Η θεωρητική ανάλυση έδειξε ότι η συμπροσρόφηση αυτή αποδίδεται στο σχηματισμό των τριαδικών επιφανειακών χημικών ειδών (=SOH₂SO₄Cd) και (=SOH₂NO₃Cd), τα οποία ενισχύουν την πρόσληψη του Cd²⁺ σε τιμές pH μικρότερες από το σημείο μηδενικού φορτίου της γ-Αl₂O₃. - Τα παραπάνω αποτελέσματα παρατηρήθηκαν και στο δυαδικό οξείδιο [SiO₂, 20% Αl₂O₃] που χρησιμοποιείται ευρέως ως υπόστρωμα καλλιέργειας δηλαδή περλίτης (80% SiO₂, 20% Αl₂O₃). Προσδιορίστηκε το σημείο του μηδενικού του φορτίου (pHpzc) ενώ διαπιστώθηκε πως ο μη-διογκωμένος περλίτης παρουσιάζει μεγαλύτερη προσροφητική ικανότητα από το διογκωμένο-περλίτη. Το φαινόμενο αυτό αποδίδεται στην απώλεια λειτουργικών θέσεων στην επιφάνεια του περλίτη, εξαιτίας της θερμικής επεξεργασίας που έχει υποστεί (υαλοποίηση).
Στεροειδή παράγωγα της Ν-[Ν/-(2-χλωροαιθυλο)-Ν/- νιτροζοκαρβαμοϋλο]-L- αλανίνης με πιθανή αντικαρκινική δράση
Authors: Hussein Abdelrahman
Published: August 2021

Στην παρούσα διατριβή συνετέθησαν 12 νέα παράγωγα, εστέρες του Ν-[Ν/-(2-χλωροαιυλ)-Ν/-καρβαμοϋλο]-L-αλανινής, μετά οκτώ απλά στεροειδή και τέσσαρα ομο-αζωτούχα στεροειδή. Οι απλοί στεροειδείς αλκοόλες που χρησιμοποιήθηκαν ήταν η τεστοστερόνη, η δεϋδροεπιανδροστερόνη, η επιανδροστερόνη, η 17β-υδροξυ-17-μεθυλανδροστ-4-εν-.όνη, η εκογενίνη, η 3β-υδροξυ-1,3,5(10)-εστρατρειν-17-όνη, η ανδροστανολόνη, και η 17β-ακεταμιδι-5-ανδροστεν-3β-όλη, ενώ οι ομο-αζωτούχοι στεροειδείς αλκοόλες είναι η λακτάμη της τεστοστερόνης, η λακτάμη της επιανδροστερόνης , η λακτάμη της δεϋδροεπιανδροστερόνης και η λακτάμη της εκογενίνης. Η σύνθεση αυτών των εστερικών παραγώγων έγινε με σκοπό τόσο τη βελτίωση του θεραπευτικού δείκτη των οξέων με την εισαγωγή του απλού και του τροποποιημένου στεροειδούς στο μόριό τους, όσο και την περαιτέρω κατανόηση της σχέσεως χημικής δομής και βιολογικής δράσεως ενώσεων της κατηγορίας αυτής. Οι μέθοδοι που χρησιμοποιούνται για τη σύνθεση των στεροειδών εστρέρων είναι η μέθοδος των συμμετρικών ανυδριτών των οξέων παρουσία καταλύτου, η μέθοδος των μικτών ανυδριτών των οξέων παρουσία καταλύτου και η μέθοδος του δικυκλοεξυλοκαρβοιϊμιδίου παρουσία καταλύτου. Η τελευταία μέθοδος εφαρμόσθηκε για τη σύνθεση των εστέρων του Ν-[Ν/-(2-χλωροαιθυλ)-Ν/-καρβαμοϋλο]-L-αλανινής. Όλα τα εστερικά παράγωγα μελετήθηκαν ως προς πιθανή κυτταρογενετική και αντινεοπλασματική τους δράση στη λεμφοκυτταρική λευχαιμία P388, in vivo και και in vitro. Όσον αφορά τους εστέρες, την μεγαλύτερη in vivo δράση εμφάνισαν οι εστέρες της 17β-[Ν-[Ν/-(2-χλωροαιθυλ)-Ν/-νιτροζω-καρβαμοϋλο]-L-αλανίνη]-5α-δεϋδροτεστστερόνης και της λακτάμης της τεστοστερόνης με T/C = 262 % και 221 % αντίστοιχα, ενώ επίσης ικανοποιητική δράση παρουσίασε ο εστέρας 3β-[Ν-[Ν/-(2-χλωροαιθυλ)-Ν/-νιτροζω-καρβαμοϋλο]-L-αλανίνη]-17β-κεταμιδο- 5-ανδροστενίο με T/C: 263%. Γενικά η κατάταξη των ενώσεων όσον αφορά την κυτταροστατική δράση είναι: 62> 57> 58> 53> 54> 52> 59> 60> 61> και 51.
Ανάπτυξη και εφαρμογή διαγνωστικών μεθόδων για τον προσδιορισμό και χαρακτηρισμό των πρωτεϊνών που είναι υπεύθυνες για τις διάφορες εγκεφαλοπάθειες
Authors: Τριανταφυλλίδου Ειρήνη-Εύα
Published: August 2021

Τα prions είναι ο μολυσματικός παράγοντας, πρωτεϊνικής φύσης, που προκαλεί μια κατηγορία θανατηφόρων νευροεκφυλιστικών ασθενειών μέσω ενός πρωτόγνωρου μηχανισμού. Οι πιο γνωστές ασθένειες της κατηγορίας αυτής είναι η Bovine Spongiform Encephalopathy (BSE) στα βοοειδή, η scrapie στα αιγοπρόβατα και η Creutzfeldt-Jakob disease (CJD) στους ανθρώπους. Στις ασθένειες αυτές εμπλέκεται διαμορφωτική τροποποίηση της εν λόγω πρωτεΐνης. Αντικειμενικός σκοπός της διατριβής είναι η ανάπτυξη μεθοδολογίας, τόσο για τον εμπλουτισμό των βιολογικών δειγμάτων σε prion, όσο και για τον προσδιορισμό τους γρήγορα και αξιόπιστα, σε ιστούς που είναι εύκολα προσβάσιμοι, όπως είναι οι αμυγδαλές. Για τον λόγο αυτό, αναζητήθηκαν μόρια με τα οποία η συγκεκριμένη πρωτεΐνη αναφέρεται ότι αλληλεπιδρά και χρησιμοποιήθηκε η αλληλεπίδραση αυτή για τον προσδιορισμό της. Ανάμεσα στα μόρια αυτά είναι οι GAGs, για τις οποίες αναφέρεται ότι συμμετέχουν στον μηχανισμό μετατροπής της PrPC σε PrPSc. Για τη διεκπεραίωση της μελέτης αναπτύχθηκαν συστήματα σε στερεά φάση που έφεραν ακινητοποιημένες διάφορες GAGs και αφήνονταν προς αλληλεπίδραση με πρότυπο PrP, με ομογενοποιήματα διαφόρων ιστών, φυσιολογικών και παθολογικών. Τα συστήματα αυτά χρησιμοποιήθηκαν είτε για τον έλεγχο διαχωρισμού των δύο μορφών της PrP είτε για τον προσδιορισμό των δύο μορφών της.
Ανοσοϊστοχημική μελέτη της έκφρασης των πρωτεϊνών 90 του θερμικού shock στα νεοπλάσματα του όρχεως που προέρχονται από τα εμβρυϊκά κύτταρα
Authors: Πολίτης Βασίλειος
Published: August 2021

Σε αυτή την μελέτη εξετάσθηκε η ανεύρεση των HSP-90 στον καρκίνο του όρχεως . 84 περιστατικά με καρκίνο του όρχεως, με κατανομή 24 εμβρυικά καρκινώμα, 20 σεμινώμα, 16 όγκοι λεκιθικού ασκού, 6 χοριοκαρκίνωμα , 18 τεράτωμα, μελετήθηκε ανοσοιστοχημικώς η ανεύρεση HSP 90 α και HSP 90β. Τα αποτελέσματα της έκφρασης των HSP-90 ήταν από μέτρια μέχρι αρνητικά σε όλους τους όγκους των όρχεων ως και του παρακειμένου φυσιολογικού ιστού εκτός του εμβρυικού καρκινώματος και του σεμινώματος που η έκφραση της HSP 90 β ηταν θετική κατα 50% και 37,5 % αντιστοίχως. Τα αποτελέσματα αυτά χρήζουν περαιτέρω ερμηνείας και συσχετισμού με την εμβρυολογική προέλευση και την κλινική τους συμπεριφορά των καρκινωμάτων αυτών.
Αλληλεπίδραση κατασκευής και ολισθαίνοντος πρανούς ή αστοχούντος εδάφους
Authors: Κουρκουλής Ράλλης
Published: August 2021

Οι κατολισθήσεις αποτελούν ενδεχομένως την πλέον εντυπωσιακή μορφή αστοχίας, από πλευράς δυνητικών συνεπειών, την οποίαν καλείται να αντιμετωπίσει ο γεωτεχνικός μηχανικός. Ως γενεσιουργοί παράγοντες δύνανται να αναφερθούν ενδεικτικά γεωλογικοί παράγοντες (π.χ. συσσώρευση διατμητικών τάσεων κατά μήκος της ζώνης ολισθήσεως), οι πλημμύρες, η σεισμική δράση, ή ακόμη και η καθημερινή ανθρώπινη δραστηριότητα (π.χ. εκσκαφή ορύγματος οδοποιίας ή απλώς φόρτιση του πρανούς λόγω έδρασης κατασκευής στην στέψη του). Οι συνέπειες του φαινομένου ανάλογα με την έκτασή του ποικίλουν από ασήμαντες, σε περίπτωση που η αστοχία δεν επηρεάζει το δομημένο περιβάλλον, έως τραγικές. Παρότι μάλιστα η εδαφική ολίσθηση αποτελεί μια εντελώς ασυνήθιστη φόρτιση για τις κατασκευές πολιτικού μηχανικού, έχει παρατηρηθεί ότι η απόκριση της κατασκευής δεν μπορεί να θεωρηθεί εκ προοιμίου δεδομένη: Η συμπεριφορά απλών κατοικιών στην περιοχή Pacific Palisades στην California μερικές από τις οποίες παρέμειναν ανέπαφες στην ομώνυμη κατολίσθηση κατά τον σεισμό του Northridge (1994), η συμπεριφορά δύο τουλάχιστον δομημάτων (ενός κτιρίου κατοικιών και ενός βιομηχανικού κτιρίου) σε δύο κατολισθήσεις στον σεισμό του Κόμπε, και η συμπεριφορά κατοικιών στο Πισσούρι στην Κύπρο οι οποίες δεν παρασύρθηκαν από την κατολίσθηση του Ιουνίου του 2008 αναφέρονται εδώ εντελώς ενδεικτικά ως μερικά μόνον από τα παραδείγματα εξαιρετικής απόκρισης κατασκευών. Αντιθέτως, η ολοκληρωτική κατάρρευση οικισμών όπως π.χ. στην περιοχή Las Colinas κατά την κατολίσθηση που προκάλεσε ο σεισμός του El Salvador (1997) και πλήθος άλλων αντιστοίχων παραδειγμάτων, επισημαίνονται ως χαρακτηριστικά μιας αναπόφευκτα δυσμενούς απόκρισης. Ο συνδυασμός των ανωτέρω παρατηρήσεων ώθησε την παρούσα έρευνα προς την κατεύθυνση της διερεύνησης της πιθανής αλληλεπίδρασης συνήθων κατασκευών με την ολισθαίνουσα εδαφική μάζα, προκειμένου να διαπιστωθεί κατά πόσον ο τύπος της θεμελιώσεως, το φορτίο της κατασκευής, και η απόστασή της από την στέψη του πρανούς ενδέχεται να επηρεάσουν την απόκριση της κατασκευής. Αυτό για την περίπτωση κατολίσθησης προκαλουμένης από σεισμικόν κραδασμόν, και επιφανειακή θεμελίωση εγγύς της στέψης. Ωστόσο, η προστασία κατασκευών θεμελιωμένων επί της ολισθαίνουσας εδαφικής μάζας, ή στον πόδα του πρανούς δεν είναι δυνατόν να εξασφαλιστεί τελικώς παρά μόνον μέσω καταλλήλων μέτρων σταθεροποίησης. Προς τον σκοπό αυτόν, το δεύτερο (και εκτενέστερο) μέρος της διατριβής διερευνά την συμπεριφορά πασσάλων ενισχύσεως του πρανούς και συγκρατήσεως της κατολίσθησης. […]
Πρότυπη υλοποίηση και αξιολόγηση κωδικοποίησης εικονοροών
Authors: Σιφναίος Ιωάννης
Published: August 2021

Το αντικείμενο έρευνας της διατριβής είναι η πρότυπη υλοποίηση και αξιολόγηση κωδικοποίησης εικονοροών σύμφωνα με το πρότυπο MPEG4 - Η.264. Το πρότυπο αυτό καλείται να αντικαταστήσει το MPEG2 προσφέροντας καλύτερη συμπίεση και καλύτερη ποιότητα. Σε ολοένα και περισσότερες εφαρμογές καλείται να υλοποιηθεί, από συστήματα τηλεόρασης μέχρι σε συσκευές χειρός. Έχοντας ένα μεγάλο εύρος εφαρμογών, ανακύπτει η ανάγκη για σχεδιασμό υλοποιήσεων με διαφορετικές ανάγκες. Ερευνητικό ενδιαφέρον παρουσιάζει η σχεδίαση των επιμέρους κυκλωμάτων έχοντας ως στόχο μικρότερα, αποδοτικότερα και ταχύτερα κυκλώματα. Στο πρώτο μέρος της διατριβής γίνεται μια εισαγωγή στο πρότυπο. Παρουσιάζονται οι βασικές έννοιες και όροι καθώς και η λειτουργία της κωδικοποίησης και αποκωδικοποίησης. Στη συνέχεια περιγράφεται η λειτουργία των επιμέρους τμημάτων ενός κωδικοποιητή. Στο δεύτερο μέρος της διατριβής παρουσιάζεται το λογισμικό και η υλοποίηση σε υλικό του κωδικοποιητή Η.264 που σχεδιάστηκε. Στο λογισμικό ενσωματώθηκαν όλες οι τεχνικές από την διεθνή βιβλιογραφία καθώς και οι προτεινόμενες τεχνικές, δίνοντας έτσι τη δυνατότητα για άμεση σύγκριση αυτών. Επίσης υλοποιήθηκε σε υλικό ένας κωδικοποιητής Η.264 με μέγεθος 266Κ πύλες, εκ των οποίων το 45% καταλαμβάνεται από το κύκλωμα INTRA. Το υψηλό αυτό ποσοστό σε σχέση με τη μικρή συμπίεση που επιτυγχάνεται με τη χρήση του, οδήγησε σε περαιτέρω μελέτη αυτού. Η ανάλυση της λειτουργίας και οι τεχνικές υλοποίησης του INTRA κυκλώματος παρουσιάζονται στη συνέχεια. Νέες μετρικές αποκλίσεις εισάγονται με βάση τον πίνακα μετασχηματισμού των AC συντελεστών και με μειωμένο αριθμό συντελεστών. Η υλοποίηση των μετρικών αποκλίσεων έδειξε ότι το μεγάλο μέγεθος του κύκλωμα του INTRA οφείλεται στις μετρικές αποκλίσεις οδηγώντας στην προσπάθεια μείωσης του μεγέθους αυτών. Η προτεινόμενη μετρική DCT-8 στο τμήμα 116x16 έδωσε ελαφρώς καλύτερα αποτελέσματα συγκρινόμενη με την προτεινόμενη από τη διεθνή βιβλιογραφία μετρική SATD, μειώνοντας το μέγεθος κατά 45%. Η εφαρμογή της προτεινόμενης μετρικής στο τμήμα 14x4 δεν έδωσε καλύτερα αποτελέσματα από τη μετρική SATD. Μια νέα μέθοδος για το τμήμα 14x4 αναπτύχθηκε, στην οποία γίνεται πρόβλεψη του αριθμού των bits χωρίς τη χρήση μετρικών αποκλίσεων. Το απαιτούμενο κύκλωμα είναι 15% μικρότερο σε σχέση με το SATD δίνοντας ίδια ποιότητα, χωρίς χρήση τεχνικής RDO, που αφήνει περιθώρια βελτίωσης.
Ανάπτυξη μοντέλου στην περιοχή της μεσοπικής οράσεως
Authors: Μπισκετζής Νικόλαος
Published: August 2021

Αντικείμενο της διατριβής είναι η μελέτη της ανθρώπινης όρασης σε χαμηλά επίπεδα φωτισμού. Το αίσθημα της όρασης προκαλείται από την ενεργοποίηση των φωτοανιχνευτών του ανθρώπινου οφθαλμού, τα κωνία και τα ραβδία. Σε πολύ χαμηλά επίπεδα φωτισμού (έναστρος ουρανός) ενεργά είναι μόνο τα ραβδία και η απόκριση του ανθρώπινου οφθαλμού περιγράφεται από τη σκοτοπική καμπύλη φασματικής ευαισθησίας του ανθρώπινου. Σε υψηλά επίπεδα φωτισμού (φως ημέρας) μόνο τα κωνία είναι ενεργοποιημένα και η απόκριση του ανθρώπινου οφθαλμού περιγράφεται από τη φωτοπική καμπύλη φασματικής ευαισθησίας του ανθρώπινου. Στην ενδιάμεση περιοχή, τη μεσοπική, η όραση οφείλεται στη συνδυασμένη δράση κωνίων και ραβδίων. Η καμπύλη φασματικής ευαισθησίας στη περιοχή αυτή εξαρτάται από τα επίπεδα λαμπρότητας. Η παρούσα διατριβή έχει δύο στόχους. Ο πρώτος εξετάζει την εξάρτηση της κεντρικής όρασης από τη φασματική κατανομή της φωτίζουσας ακτινοβολίας. Για το σκοπό αυτό σχεδιάστηκε πειραματική διάταξη για τη διεξαγωγή μετρήσεων με ανθρώπινα υποκείμενα. Τα αποτελέσματα των πειραμάτων πιστοποιούν μια τέτοια εξάρτηση. Ο δεύτερος και κύριος στόχος της διατριβής είναι η ανάπτυξη ενός μοντέλου για τη μεσοπική όραση με χρήση πειραματικών μεθόδων που να βασίζονται σε καθαρά οπτικά κριτήρια. Σχεδιάστηκε πρωτότυπη πειραματική διάταξη για τη διεξαγωγή μετρήσεων με ανθρώπινα υποκείμενα. Δόθηκε ιδιαίτερη έμφαση στην ομοιομορφία υποβάθρου και στην αποφυγή ανάμιξης των ακτινοβολιών οι οποίες δημιουργούν το οπτικό υπόβαθρο, το ερέθισμα αναφοράς και το ελεγχόμενο ερέθισμα. Η μαθηματική επεξεργασία των πειραματικών αποτελεσμάτων οδήγησε στη κατασκευή ενός μη γραμμικού μοντέλου που περιγράφει την μεσοπική όραση. Το μοντέλο ελέγχθηκε και συγκρίθηκε με άλλα ήδη υπάρχοντα, κυρίως όμως έγινε σύγκριση σε όλα τα επίπεδα με τα γραμμικά μοντέλα. Τέλος γίνεται και εφαρμογή του μοντέλου σε μελέτες φωτισμού δρόμων.
Ανθρώπινη φύση και παιδεία στον Πλάτωνα και η επίδρασή τους στις νεότερες και σύγχρονες παιδαγωγικές θεωρήσεις
Authors: Τζημούλη Ελένη
Published: August 2021

Με την παρούσα διατριβή δεν επιδιώκουμε να παρουσιάσουμε μια επισκόπηση της παιδαγωγικής αλλά να αναδείξουμε ορισμένες πλατωνικές θέσεις και απόψεις που έπαιξαν σημαντικό ρόλο στη διαμόρφωση της νεότερης και της σημερινής παιδαγωγικής και να καταλάβουμε καλύτερα το σημερινό παιδαγωγικό χώρο και τους προβληματισμούς του με τις αλληλεπιδράσεις που έχει δεχτεί και με τις χρονικές διασυνδέσεις που έχουν δημιουργηθεί. Με τη διασύνδεση αυτή ανάμεσα στο τώρα και στο χθες, η παιδαγωγική αποκτά τις πραγματικές διαστάσεις της, όπου το παλιό και το καινούργιο εξετάζονται στην παιδαγωγική λειτουργικότητά τους. Με την παρακολούθηση των πλατωνικών θέσεων και απόψεων για την ανθρώπινη φύση και την Παιδεία και την εξέταση των επιδράσεών τους στις νεότερες και σύγχρονες παιδαγωγικές θεωρήσεις, με τον παραλληλισμό, την αντιπαραβολή ή τη σύγκριση, θα βοηθηθούμε να κατανοήσουμε καλύτερα τις νεότερες και σύγχρονες τάσεις της αγωγής, αλλά και να επισημάνουμε ένα χώρο προβληματισμών για την αγωγή από όπου ξεπήδησαν πολλά θέματα που συναντάμε στην περιοχή της σύγχρονης και της νεότερης Παιδαγωγικής. Κυρίως δε θελήσαμε να δείξουμε ότι στην πλατωνική αγωγή μπορούμε να βρούμε κομβικά σημεία αναφοράς σε σχέση με το σήμερα ή με παρόμοιους προβληματισμούς ή με την καθαρότητα αντιμετώπισης των παιδαγωγικών θεμάτων, χωρίς βέβαια να ισχυριζόμαστε ότι το παλιό καθορίζει απόλυτα το νέο. Το νέο διαμορφώνεται και ζει κάτω από τους νέους όρους, μέσα όμως στη δομή του εμπεριέχει όσα στοιχεία του είναι απαραίτητα από το παλιό.
Μελέτη της θερμοπορομηχανικής συμπεριφοράς των γεωυλικών
Authors: Βεβαιάκης Εμμανουήλ
Published: August 2021

Οι σεισμοί και οι καταστροφικές κατολισθήσεις συμβαίνουν λόγω δυναμικής απομείωσης των ρηγμάτων και των πρανών όσο αυξάνει η μετατόπιση και η ταχύτητα. Ποιες είναι όμως οι φυσικές διαδικασίες που καθορίζουν πως συμβαίνει αυτή η μείωση της αντίστασης? Η ερώτηση αυτή απευθύνεται στη συγκεκριμένη εργασία σε ρήγματα με κατακερματισμένους πυρήνες, ικανά να παράγουν ισχυρούς σεισμούς ή καταστροφικές, βαθιές κατολισθήσεις. Πρόσφατες έρευνες πεδίου προτείνουν ότι η ολίσθηση σε ορισμένα συμβάντα μπορεί να είναι εξαιρετικά εντοπισμένες, μέσα σε μια ζώνη ολίσθησης πάχους < 1 – 5 mm. Αυτή η λεπτή ζώνη εντοπισμού βρίσκεται μέσα σε ένα κατακερματισμένο πυρήνα του ρήγματος, τυπικού πάχους δεκάδων έως εκατοντάδων mm. Αποδείξεις αυτής της μορφολογίας μπορούμε να βρούμε στο ανενεργό ρήγμα του San Gabriel, στο ρήγμα του Αιγίου, καθώς και στο ρήγμα του Punchbowl στην περιοχή του San Andreas California, στο Median Tectonic Line της Ιαπωνίας, και στο ρήγμα του σεισμού του Chi-Chi. Επίσης, αποδείξεις αυτής της δομής μπορούν να βρεθούν στην κοιλάδα της κατολίσθησης της Vaiont στη ΒΑ Ιταλία, όπου παχιές στρώσεις (5-15 cm) αργιλικού υλικού βρίσκονται ανάμεσα σε αβεστολιθικά πετρώματα. Σε αυτή την εργασία μελετάμε την συμπεριφορά ενός θερμοιξωδοπλαστικού υλικού υπό διάτμηση κάτω από σταθερό φορτίο. Παρουσιάζουμε τις διέπουσες εξισώσεις του προβλήματος και μελετάμε πλήθος καταστατικών νόμων τριβής, ως προς τη θερμική και δυναμική τους εξάρτηση με το συντελεστή τριβής του υλικού. Δείχνουμε ότι όλοι οι νόμοι σε χαμηλές θερμοκρασίες παρουσιάζουν την ίδια συμπεριφορά, και ότι η θερμότητα που παράγεται λόγω τριβής στη βάση ενός ρήγματος/πρανούς μπορεί να είναι αρκετή ώστε να οδηγήσει σε ασταθή εξέλιξη του φαινομένου, εντοπισμό της ενέργειας και της παραμόρφωσης σε μια κεντρική ζώνη μέσα στην αρχική, οδηγώντας στη δομή που παρουσιάσαμε προηγουμένως. Αυτή η αστάθεια δείχνουμε ότι θα οδηγήσει τις θερμοκρασίες να αυξηθούν έως ότου ενεργοποιήσουν την πρώτη ενδόθερμη αντίδραση που μπορεί να συμμετάσχει το υλικό. Μέσω αριθμητικών αναλύσεων ευστάθειας επιβεβαιώνουμε αυτόν τον ισχυρισμό και, εφαρμόζοντας το μοντέλο στην κατολίσθηση της κοιλάδας της Vajont, δείχνουμε ότι η συνολική κίνηση μπορεί να παρέχει αστάθειες τύπου stick-slip, καθώς οι χρονοκλίμακες του φαινομένου του ερπυσμού με αυτές των αντιδράσεων απέχουν σημαντικά. Το μοντέλο επίσης παρέχει τις περιοχές θερμικών και μηχανικών συνθηκών φόρτισης για τις οποίες ένα δεδομένο υλικό θα έρπει ευσταθώς (aseismic creep), θα μεταβεί από ευσταθή ερπυσμό σε ασταθή σεισμική ολίσθηση (aseismic creep to seismic slip transition) ή θα εισέλθει απ' ευθείας σε σεισμική ολίσθηση.
Η άγαμη γυναίκα στο ελληνικό μυθιστόρημα το πρώτο μισό του 20ου αιώνα (1900-1950)
Authors: Παπανικολάου Αναστασία
Published: August 2021

[...] Κύριος στόχος της έρευνας υπήρξε η ανίχνευση κάθε πτυχής της ζωής των άγαμων γυναικών, που από τη μια μεριά κατέστησε φανερή την επικράτηση του διπλού κριτηρίου στην κοινωνικοποίησή τους σε σχέση με το άλλο φύλο, και από την άλλη μεριά οδήγησε στον προσδιορισμό εκείνων των παραγόντων που επέδρασαν στη διαφοροποίηση της κοινωνικής θέσης της γυναίκας· οικονομικών, πολιτικών, κοινωνικών. [...]
Έλληνες πολιτικοί πρόσφυγες στη Λαϊκή Δημοκρατία της Βουλγαρίας, 1948-1982
Authors: Τσέκου Αικατερίνη
Published: August 2021

[…] Η παρούσα εργασία, με πεδίο έρευνας τη «Λαϊκή Δημοκρατία της Βουλγαρίας», πρόθεση έχει, να φωτίσει πτυχές της ζωής των Ελλήνων φυγάδων, κατά τη διάρκεια και μετά το τέλος των ενόπλων συγκρούσεων του ελληνικού Εμφυλίου πολέμου, στη «Λαϊκή Δημοκρατία της Βουλγαρίας». Πτυχές της διαδικασίας εγκατάστασής τους στη νεοπαγή «Λαϊκή Δημοκρατία», κατά την κρίσιμη περίοδο του μετασχηματισμού της βουλγαρικής κοινωνίας, δηλαδή των πρώτων χρόνων της «σοσιαλιστικής ανοικοδόμησης» της χώρας. Αλλά και πτυχές της μετέπειτα ζωής τους στο σοσιαλιστικό κράτος, όταν, για περισσότερο από τρεις δεκαετίες, αποτέλεσαν μια ιδιαίτερη κοινωνική κατηγορία της βουλγαρικής κοινωνίας ως μια ξεχωριστή προνομιακή πολιτική ομάδα, Έλληνες «αντιφασίστες» πολιτικοί πρόσφυγες.³³ […]
Τηλεπισκόπηση της ατμόσφαιρας με χρήση πηγών laser και δορυφορικών δεκτών
Authors: Μαμούρη Ροδάνθη-Ελισάβετ
Published: August 2021

Το αντικείμενο της παρούσας διατριβής είναι η μελέτη των οπτικών ιδιοτήτων των αιωρούμενων σωματιδίων και η ανάκτηση της κατακόρυφης κατανομής των υδρατμών με τη χρήση μεθόδων τηλεπισκόπησης lidar [light detection and ranging] στην περιοχή του Λεκανοπεδίου Αθηνών. Στο δεύτερο, τρίτο και τέταρτο μέρος της διατριβής παρουσιάζεται το σύστημα Raman-lidar του Εργαστηρίου Ανάπτυξης Laser και Εφαρμογών του ΕΜΠ και αναλύονται οι μέθοδοι υπολογισμού των κατακόρυφων κατανομών των οπτικών ιδιοτήτων των αιωρούμενων σωματιδίων και των ατμοσφαιρικών υδρατμών. Παρουσιάζονται, επίσης, όλες οι συγκρίσεις σε επίπεδο συστημάτων και αλγορίθμων που πραγματοποιήθηκαν στο πλαίσιο του Ευρωπαϊκού προγράμματος EARLINET και EARLINET-ASOS [European Aerosol Research Lidar NETwork], όπου επιβεβαιώθηκε η ακρίβεια των μετρήσεων και των υπολογισμών που διενεργούνται με το σύστημα Raman-lidar του ΕΜΠ. Στο πέμπτο μέρος της διατριβής παρουσιάζεται η μελέτη του ατμοσφαιρικού ΑΟΣ στην περιοχή της Αθήνας για τα έτη 2003-2008, ενώ στο έκτο μέρος επικεντρωνόμαστε στην ανάλυση επιλεγμένων επεισοδίων σωματιδιακής ρύπανσης στην ελεύθερη τροπόσφαιρα της Αθήνας που καταγράφηκαν με το σύστημα Raman-lidar του ΕΜΠ [αλλά και με άλλες συνεργετικές τεχνικές] κατά την χρονική περίοδο 2006-2008. Ιδιαίτερα, για την περίπτωση σωματιδίων από καύση βιομάζας παρουσιάζεται η διαδικασία εκτίμησης της χημικής σύστασής τους, μέσω της ανάκτησης των μικροφυσικών ιδιοτήτων από τα οπτικά δεδομένα που ανακτήθηκαν από τις μετρήσεις Raman-lidar. Ο πειραματικός προσδιορισμός του λόγου lidar και της ανακλαστικότητας μεμονωμένης σκέδασης είναι κρίσιμος για την ερμηνεία των επιπέδων της ακτινοβολίας στο έδαφος, ιδιαίτερα σε περιοχές όπου έχουμε μεταβλητότητα στο φορτίο της σωματιδιακής ρύπανσης, όπως είναι η περιοχή της Ανατολικής Μεσογείου. Στο τελευταίο μέρος της διατριβής γίνεται η βαθμονόμηση και η αξιολόγηση των δεδομένων lidar του δορυφορικού συστήματος CALIPSO με χρήση των κοινών επίγειων μετρήσεων με το σύστημα Raman-lidar του ΕΜΠ.